Fra midten af 2016 vil også buspassagerne på Fyn kunne bruge rejsekort. Når Fynbus tilslutter sig det elektroniske billetkort, bliver det landsdækkende.

Fynboerne har hidtil stået uden for samarbejdet om rejsekort, fordi Fynbus har haft sine egne elektroniske billetter, Kvikkortet. Men nu er det ved at være nedslidt og udskiftningsmodent. Samtidig henviser bestyrelsesformand Morten Andersen fra FynBus til, at rejsekortet endelig ser ud til at være ovre sine værste børnesygdomme og er blevet mere troværdigt.

»Fynbus har i flere år været skeptisk i forhold til rejsekortets driftssikkerhed. Der har været for mange sygdomme. Heldigvis ser det nu ud til, at systemet fungerer langt bedre, også på tværs af eksempelvis bus og tog. Derfor tilslutter vi os fra 2016,« siger han.

Tilslutningen vil i udgangspunktet koste FynBus i omegnen af 121,6 millioner kroner. Carsten Hyldborg, der er direktør for FynBus, mener dog, at det bliver en god forretning.

»Gør man det op, så giver det både teknologisk og økonomisk bedst mening for Fynbus, at vi tilslutter os nu,« siger han.